Luister: HallelujahSA - Ons wil liefde vir lofprysing bevorder, sê sangers | Maroela Media
Henri Scott (Foto: Verskaf)
Die projek het reeds vyf vertonings agter die rug en nog 52 lê voor.
"Ons besoek deur die loop van die projek meer as 30 dorpe dwarsoor die land waar ons dan saam met jeug- en skoolkore van die omgewing optree by feeste en kerke in die omgewing. Ons wil die impak van lofprysing en die liefde daarvoor by kinders ontwikkel, want ons land is honger vir bediening en die Woord van God. Die mense wil altyd meer hê, maar op 'n manier wat ontvanklik is, soos met musiek," het Henri vertel.
Verskeie skoolkore kry die geleentheid om in die verskillende dorpe saam met die sangers op die verhoog te sing. "Dit gaan eintlik daaroor om mense se lewe te verryk en aan te raak. Die mense verwag 'n koorkonsert, maar loop uit met 'n geestelike verryking," het Adam gesê.
Adam Barnard (Foto: Verskaf)
Die duo het ook onlangs 'n album met dieselfde titel vrygestel. "Ons wou die album maak sodat mense wat nie die konserte kon bywoon nie, ook na die musiek kan luister. Mense kan uitsien na oorspronklike liedjies soos 'Op berge staan', en bekendes soos 'Nader my God by U', 'Jesus groot bo almal', en 'Hoe groot is ons God'."
Hulle vertel hulle het net een doel voor oë: "Ons visie en missie is om mense deur middel van lofprysing aan te moedig om hul hart oop te maak en hul lewe aan God oor te gee."
Die album is landwyd by musiekwinkels beskikbaar. Meer inligting oor 'n pelgrimstoer saam met die sangers word ook binnekort bekendgemaak.
Vir meer inligting oor toerdatums of wanneer die duo op 'n plek naby jou is, besoek HallelujahSA se webwerf of Facebook-blad.